khistorydata/jeongjo-sjw-relations huggingface dataset:
정조 2년
戊戌四月十四日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。奉命承旨。不待批答而出去云。何故而然也。國榮曰。批答迫昏未下。而門鑰已出。故遽然出去云矣。上曰。門雖閉矣。批下後留門出去。未爲不可。而未承批之前。豈可輕先出去乎。頃日李義翊。不待批而出去。故深庸未妥矣。李普行今又如此。何不思奉命之重耶。國榮曰。不待批而出去。果是不審矣。以大臣待命啓辭。命書傳敎曰。勿待命事。遣史官傳諭。仍傳命召。上曰。聞實錄廳堂上。分年纂修云。一堂上。分幾年爲之乎。國榮曰。各分五年云矣。上曰。如此則當速畢矣。國榮曰。若分年着實爲之。則一二年內。可當畢纂矣。命退去。諸臣以次出。
정조 2년
行都承旨洪國榮藥院直。行左承旨鄭民始病。右承旨徐有防傳旨未下。左副承旨李普行坐。右副承旨李鎭衡坐直。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
傳于申應顯曰。孝明殿別茶禮時刻。以巳初三刻爲之。
정조 2년
吏曹參議前望單子入之。以李義翊落點。
정조 2년
傳于申應顯曰。騎馬一匹立之。事變注書。馳往肄儀所。內外各差備。摘奸以來。
정조 2년
有政。吏批。行判書李重祜進。參判徐浩修牌不進。參議李義翊進。同副承旨申應顯進。以徐有防爲承旨。李儒慶爲校理。沈有鎭爲副校理。沈豊之爲吏曹正郞。徐有慶爲知義禁。李敬養爲禮曹參議。金鍾秀爲左參贊。李在學爲兼東學敎授。洪周萬爲大同察訪。李鼎烈爲景慕宮守奉官。徐命善爲問安使。鄭宇淳爲書狀官。司直趙時敏。年七十三前檢閱趙公鎭父。加資事承傳。西學訓導。文燦圭單付。
정조 2년
兵批。判書李徽之。參判邊得養病。參議尹師國入直進。參知丁範祖病。右副承旨李鎭衡進。以趙重晦徐有防金思穆沈豊之爲副司直。趙德洙爲副司果。
정조 2년
李普行。以吏曹言啓曰。卽接宗廟署牒報。則在前祔太廟親祭時廟司。例以侍從塡差。而卽今時任令鄭衡臣。今姑改差。以侍從。口傳差出。使之出仕察任。何如。傳曰。允。
정조 2년
吏曹口傳政事。以奇彦鼎爲宗廟令。
정조 2년
李普行。以禮曹言啓曰。今番中宮殿冊禮後。大殿陳賀。依庭候班進表裏之例。只進箋文事。命下矣。至於大庭宣敎八方頒敎。乃是應行典禮。敎書。令藝文館撰進。尊崇進號後頒敎。差使員下去時。一體齎送事。知委。何如。傳曰。允。
정조 2년
申應顯。以兵曹言啓曰。景福宮衛將金喆勳。身病猝重。時月之內。無望供職。呈狀乞遞。輪番之任。不可久曠。改差。何如。傳曰。允。
정조 2년
又傳于曰。新除授承旨徐有防。牌招察任。
정조 2년
申應顯。又以兵曹言啓曰。卽接五衛將廳牒報。則今此祔太廟三度習儀時。神輦侍衛。不可不備。而五衛將柳鎭琡具明遠。俱以呈辭在外。一員未差。無以推移分排云。在外五衛將柳鎭琡具明遠。竝改差與一員未差之代。一體口傳差出。以爲備員侍衛之地。何如。傳曰。允。
정조 2년
兵曹口傳政事。以李潤禧鄭趾新安翼濟爲五衛將。
정조 2년
戊戌四月十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日習儀。內侍中諸差備。盡爲出去。初二度習儀。不緊執事不參事。前已下敎。而都監亦不知委。都監擧行。何其稽忽也。國榮曰。下敎旣是丁寧。則固當預爲知委。而不此之爲。屢勤聖慮。極爲駭然矣。上曰。習儀時做錯如是。則正日許多儀節之失措。可推而知。誠甚可悶。國榮曰。昨旣申飭。正日則堂上。當躬親看檢。其所擧行。似勝於前矣。上曰。各道賑政。何時可畢云乎。國榮曰。三南則刈麥差早。來月旬前。可當畢賑。而其餘諸道。當於來月晦前。當畢矣。上曰。自春以後。連見諸道分賑狀啓。則姑無捐瘠之民。以此推之。則各邑賙賑。當着實矣。國榮曰。非但賑穀之多得。連有飭敎。故爲守宰者。多出自備穀。誠心爲之云矣。命退去。諸臣以次出。
정조 2년
戊戌四月十五日巳時。上詣孝明殿。別茶禮入侍時。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次陪從。上具縗服。詣孝明殿。親行別茶禮。儀注上同上曰。都監堂上入侍。具允鈺進伏。上曰。宗廟十五室鋪陳。皆一新修改乎。允鈺曰。當爲一新修補矣。上曰。卿等親審爲之。而雜人及喧譁。各別嚴禁也。仍命先退。上改服還內。諸臣以次退出。
정조 2년
戊戌四月十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命讀政望。國榮讀奏。上落點。上曰。諸都監工役。幾何爲之云乎。國榮曰。幾盡爲之云矣。上曰。聞今日習儀。全無次序。未免紛雜云。旣出班次圖。而使之熟習。則豈有臨時錯亂之弊乎。正日又復如此。則將奈何。國榮曰。習儀時許多差備與軍卒排立之際。不無紛撓之弊。一二次習儀之後。必各知其所立之處。正日則似勝於習儀時矣。命退去。諸臣以次出。
정조 2년
戊戌四月十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。武藝別監。旣以久勤遷轉定式。則都監之選入。尤當審愼。此後則毋如前日之亂雜。各別精擇事。分付訓將。可也。國榮曰。日前訓將。以武藝別監選入事。與臣相議矣。前日選入之人。雖皆不似。固難盡爲沙汰。標下及諸哨中。更選其好身手有才藝者。鍊習技藝。隨別監有闕。次次塡差。則不出數三年。肘腋之兵。可成貌樣云。此言甚好矣。久勤定式之後。渠輩自倍增氣。莫不歡欣。此後則凡諸擧行。似勝於前矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮藥院直。左承旨鄭民始齋宿。右承旨徐有防齋宿。左副承旨李普行齋直。右副承旨李鎭衡齋宿。同副承旨申應顯齋直。注書柳孟養藥院直鄭東浚齋直。事變假注書柳文養仕。
정조 2년
李普行啓曰。十九日徽寧殿親祭祭文。當爲製進。大提學徐命膺。卽爲牌招。使之製進。何如。傳曰。允。
정조 2년
以右承旨徐有防牌不進罷職傳旨。傳于申應顯曰。只推。更爲牌招。
정조 2년
李普行啓曰。大提學徐命膺牌不進推考傳旨。今方捧入。而親祭祭文不卽製進。事甚未安。更爲牌招。何如。傳曰。允。
정조 2년
傳于申應顯曰。左承旨入侍。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親臨儒生殿講相値。不得爲之之意。敢啓。傳曰。知道。
정조 2년
又以兵曹言啓曰。今四月十七日。武臣堂上朔試射日次。而徽寧殿親祭齋戒相値。不得爲之之意。敢啓。傳曰。知道。
정조 2년
戊戌四月十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。殿講。午前可畢乎。國榮曰。應講之人尙多。午前似未及畢捧矣。上曰。日次殿講則雖純通。無賜第之規云乎。國榮曰。本無循例賜第之規。而如有特敎則賜第。載在法典云矣。上曰。承史詣閤。侍衛整齊。命退去。諸臣以次出。
정조 2년
戊戌四月十六日巳時。上御熙政堂。日次儒生殿講入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次進伏訖。試官右議政徐命善。行副司直金鍾秀。戶曹參判金魯鎭。大司成柳戇。行副司直徐有元。副修撰金憙南鶴聞。率講員行四拜禮訖。以次進伏訖。命善曰。日間聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上命進講。生員許檠等以次進講。上曰。今番春到記。旣不賜第。且日次殿講有特敎則賜第之例。今日殿講。若有純通人。則欲賜第。何如。命善曰。春到記旣不賜第。今番特命賜第。則實爲慰悅士心之道。聖敎誠至當矣。講至金廷龍。上曰。爾年爲幾何。對曰六十七矣。上曰。前後應講爲幾次乎。對曰。爲二十餘次矣。上曰。今番則能爲純通。良可嘉矣。命善曰。年到七十。講能如此。可謂實才矣。上曰。退去待令。可也。講畢。上曰。純通人。只金廷龍一人乎。命善曰。然矣。上曰。注書出去。純通人金廷龍召入。賤臣承命而出。偕廷龍進伏。上曰。爾之工夫。已知其勤實。而今日能純通。良可嘉矣。欲觀汝平日之篤工。更誦三經中一二篇。可也。仍命誦禹貢及抑十二章。廷龍進講訖。命退。上命書傳敎曰。有特敎則賜第。載在法典。今日日次殿講居首幼學金廷龍。直赴殿試。仍命試官先退。上曰。留院公事入之。賤臣。承命而捧進公事。上命諸承旨各讀狀啓及公事。國榮讀慶尙道雨澤狀啓。民始讀江原道勸武軍官試才狀啓。鎭衡讀慶尙道恤典擧行狀啓。應顯讀各軍門射講單子訖。命書判付。上謂民始曰。宗廟十三室則卯時。祔廟十四室則午時。祔廟儀仗。亦推移用之。故軍兵亦不必多數磨鍊。以二百名磨鍊。如儀仗之推移用之事。俄令司謁下敎矣。不能詳傳云。卿出去。更爲詳細分付。可也。仍命退。承史以次退出。
정조 2년
戊戌四月十六日申時。上御誠正閣。左承旨入侍時。左承旨鄭民始。記事官鄭東浚林錫喆金勉柱。以次進伏訖。上謂民始曰。御營廳事知敎鍊官待令乎。民始曰。待令矣。上曰。今見御營廳軍兵射講單子。則本營軍兵元數合爲一百二十五哨。而哨官爲四十一人。左部左司之軍卒。或前部前司之哨官領之。前部前司之軍卒。或左部左司之哨官領率。全無主管。此是創自何時。且哨官額數之減。亦自何時。注書知入。賤臣承命而出。還奏曰。丙寅年前。哨官爲六十餘名。而難於接濟。仍爲減額。而減額之時。毋論左右中前後部。有闕則不補。減爲四十五人矣。又於丙寅年間。以哨官中四窠。爲鄕騎士將四窠矣。其後又罷鄕騎士將。復出窠騎士將三人。而鄕騎士將一窠。又爲減削。故哨官之窠。只爲四十一人。而每番上番軍爲五哨。故四十一哨官內。劃出五人。使之領率云矣。上曰。全無統率。不成紀律。蓋自何時。因循至今。不爲釐正。其時大將誰乎。知入。賤臣出問還奏曰。自朴文秀爲大將時。已爲如此云矣。上謂民始曰。以此事觀之。御廳事全不成說矣。民始曰。雖有哨官。而每哨無主管之人。劃而領之云。亦甚怪矣。上曰。注書出去。徽寧殿上冊寶時差備官單子持入。賤臣承命而出。捧進單子。上命民始讀奏訖。上曰。大祝以久不行公之人塡差。其令更擬無故人以入。而各別擇差事。分付。仍命退。承史以次退出。
정조 2년
戊戌四月十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今番都監所入。爲幾何云耶。國榮曰。比丙午己卯年。纔入五分一云矣。上曰。今番則凡諸冗費。非但節省。諸都監合設。故其所省用。若是夥然矣。國榮曰。當此經用匱乏之時。凡諸雜費。若不除減。則實無支用之道。而度支之尙有餘儲。罔非節省之效矣。上曰。工匠料布磨鍊。不至太薄乎。國榮曰。不甚薄略云。而未可謂之稍厚矣。上曰。元前例賞格。已給之云乎。國榮曰。元賞格則自都監。已爲頒給云矣。上曰。如此大役。所入甚小。工役速畢。工匠員役輩。不可無別賞矣。國榮曰。其在軫恤之道。若特施別賞。則誠好矣。上曰。大提學何爲一味違牌乎。國榮曰。以向日越俸下敎。尙今惶悚。不得出仕云矣。上曰。一時下敎。尙此引嫌。莫重祭文。不卽製進。殊涉未安。注書出去。更爲牌招事。分付。賤臣承命。分付。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。右承旨徐有防齋直。左副承旨李普行齋宿。右副承旨李鎭衡齋直。同副承旨申應顯齋宿。注書柳孟養藥院直鄭東浚齋直。事變假注書柳文養仕。
정조 2년
李普行啓曰。大提學徐命膺再牌不進推考傳旨。今方捧入。而親祭祭文製進。事體至重。如是違牌。不卽擧行。極爲未安。所當更請牌招。而係是一日三牌。何以爲之。敢稟。傳曰。牌招。
정조 2년
鄭民始。以御營廳言啓曰。本廳字內惠化門南邊駝駱山近處體城頹毁處。今已畢役。而女墻仍爲始役矣。把守依例。撤罷之意。敢啓。傳曰。知道。
정조 2년
敎英宗大王廟庭配享臣領議政崔奎瑞書。王若曰。太室擧陞祔之儀。甫訖三年之制。西戺從侑饗之列。爰揀一德之賢。實循輿情。用侈殊典。惟卿。鸞停鵠峙。玉潤金精。風範端凝。自是廊廟上器。氣宇昭朗。殆非煙火中人。其識慮則布蓍灼龜之靈。其文章則冠冕佩玉之度。早値明陵盛際。蔚爲昭代名臣。淸要遍揚而志在紛華之外。是非必析而身遠黨私之中。南民頌三間之謠。洽似趙閱道簡易之政。北虜謝一言之過。何減富鄭公獻納之爭。恩眷方隆。朝夕作商家之雨。齒齡未暮。十三上歐陽之章。遂以退急流之遐情。益復仰高山之重望。歸去林壑。豈忘戀闕之忱。閱來滄桑。終驗保身之智。當壬辰協卜之日。尙遲匹馬入洛之行。逮先朝礪俗之治。特垂一絲扶鼎之奬。若其明良際遇之盛。尤著諒闇入覲之初。識面是求。恩禮絶於常格。執手以泣。上下藹然至誠。廿餘載更入脩門。喜元老白髮丹心之無改。一重字仰勉前席。覺他人千言萬語之爲煩。雖情志交孚。勉循休致之懇。而風期密契。不替倚毗之隆。野舟自橫。縱莫奪已行之志。喬嶽能鎭。亦豈無潛運之功。迨戊春莽伏之炳幾。在耋年草跋而告急。群凶連三道之勢。忍言迫呼吸之危。一日踔五舍之程。可見爲忠憤激。不惟陰謀之早破。賊膽自寒。抑亦天討之亟行。石晝是賴。故其雲掃電滅之捷。卽在蝟起蜂合之時。力辭元勳。淸節冞著。親題四字。御墨維新。果然前日。比子陵之褒。竟符後來。高雲臺之烈。貞坊寶閣。粲乎雲漢之異光。沁都孤帆。飄然角巾之行色。浮雲自任其舒卷。大星遽墜其精芒。九耋歸眞。果神仙之不遠。十行宣誄。尤德業之可徵。嗟老成邈矣遺風。閔小子罹玆巨創。流光易邁。滕廬之喪期已終。中月奄臻。周廟之合禘將擧。惟是愼終追遠之禮。莫重侑從。儻非扶社救時之賢。曷膺妙簡。玆詢一國之公議。爰屬三朝之舊人。玆以卿。配享英宗大王廟庭。於戲。想風雨而增感。瞻禴祀而罔愆。眷遇當時。意常勤於召致。奉衛今日。理豈間於幽明。庶享一禮之明禋。永垂萬年之冥佑。故玆敎示。想宜知悉。副應敎李在學製進
정조 2년
戊戌四月十七日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。徽寧殿大祭只隔。而大提學。連事違牌。尙不製祭文。何以爲之乎。若終不膺命。則不得已令前大提學製進矣。國榮曰。莫重祭文。尙未製入。事體極涉未安。若一味爲引。終違召命。則不可無變通之道矣。上曰。慈慶堂塗排。待下敎擧行事。頃已下敎於戶判矣。今則祔廟在近。慈殿移御。慈宮移次。當次第爲之。從速修理然後。可無窘速之患矣。國榮曰。然矣。卽令修理。好矣。上曰。戶判與左承旨入侍。出榻敎賤臣承命而出。與戶曹判書具允鈺。行左承旨鄭民始進前。上謂允鈺曰。慈慶堂塗排。從速爲之然後。當卽移次。自今日始作。而鋪陳。亦依自內書出者排設。卿與郞廳。進詣慈慶堂。卽爲始役。可也。允鈺曰。通明殿步階。何日排布乎。上曰。惠慶宮移次於慈慶堂後。排設。可也。命戶判先退。上謂民始曰。陳賀班次圖。盡爲刻出乎。民始曰。業已畢刻而始印出矣。上曰。班次習儀時。軍兵儀仗分排等節。卿與兵判。着實看檢。毋令正日雜亂。可也。命退去。諸臣以次出。
정조 2년
戊戌四月十七日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢以次進伏訖。絢奉湯劑進前。上進御。上曰。景福殿別無修理處乎。國榮曰。丹靑別無改塗處。而鋪陳及塗排。當改爲矣。上曰。此亦戶判一番看審後。當擧行矣。國榮曰。然矣。上曰。大提學尙不入來乎。國榮曰。已違再牌。故政院將請三牌云矣。命退去。諸臣以次出。
정조 2년
行都承旨洪國榮藥院直。行左承旨鄭民始齋宿。右承旨徐有防齋宿。左副承旨李普行齋直。右副承旨李鎭衡齋宿。同副承旨申應顯齋直。注書柳孟養藥院直鄭東浚齋直。事變假注書柳文養仕。
정조 2년
李普行。以祔廟都監郞廳。以都提調意言啓曰。臣等。陪進冊寶。奉安于徽寧殿神門外幄次。依例使禮曹郞廳。仍留守衛之意。敢啓。傳曰。知道。
정조 2년
傳于申應顯曰。前大提學牌招。祭文使之卽爲製進。
정조 2년
傳于申應顯曰。前大提學時大提學迭相違召。然則莫重祭文。其將無製之人耶。有情勢者猶可說也。無情勢者尤焉敢若此。前大提學李徽之。更爲牌招。使之卽爲製進。
정조 2년
又傳于曰。出還宮。以仁政殿爲之。以此分付。
정조 2년
傳于李普行曰。左副承旨入侍。
정조 2년
戊戌四月十八日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日當傳香而祭文尙不製進。事甚未安。大提學更爲牌招事。分付。賤臣承命。分付。上曰。予於春坊時見之。則致辭入達時。請承言色入之矣。今番致辭。以司謁入啓。誠甚怪訝。前例如此云乎。國榮曰。聞政院規例。本自如是云。而莫重致辭文。以司謁入啓。體面甚疎率矣。上曰。卽見公忠水使狀啓。則安眠島林木運送之際。防船一隻。公然致敗云。當初斫木。甚是不緊。而貽弊島氓。又敗戰船。戶判事誠甚未安矣。國榮曰。戶判之當初請斫於廟堂者。不知綏吉園材木之仍舊用之。輕先請得。狼狽至此。難免不審之失矣。上曰。以此以彼。戶判不可無罪。仍命書傳敎曰。今番璿源殿綏吉園役事。皆令仍舊。不備他材木者。誠以慮民弊也。至於許斫外方材木。曾非致疑者。初六日入侍。始聞自備局。許安眠島大浮棟者數至百餘株云。聞甚驚訝。欲命置之。而戶判以幾盡裝發爲慮。故迄此中止矣。果然有此防船致敗之啓。人物幸免渰死。而沈海窮民無限之弊。實所不忍。大凡封山體重。運木弊巨。非山陵之役。宮闕之建。未嘗輕許者。古例然也。度支之如彼多請。備局之如是輕許。豈非萬萬慨然者乎。戶曹判書具允鈺。越俸三等。此後則凡封山松材。勿論風落新斫。五十株以上。皆令經稟發關事。令備局定式施行。外方則雖是五十株內。如以戰防船裝載。則道臣。必先狀聞。待回下後擧行之意。亦爲定式。分付。因此思之。計士輩之憑公營私之弊。不言可知。自戶曹。關文帥臣。卽爲査實狀聞事。亦爲。分付。想多有未及裝運之材。旣無用處。不必跨海轉輸。自備局從便區處。以補公用後。草記。命退去。諸臣以次出。
정조 2년
戊戌四月十八日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。前大提學。又何違牌云乎。國榮曰。旣有時任則莫重祭文。前任之替製。非但違例。且有所不安之端。初以違牌矣。俄有飭敎。故今方承牌云矣。上曰。禮房承旨馳詣永祐園改莎草處。奉審諸執事摘奸以來。命退去。諸臣以次出。
정조 2년
戊戌四月十八日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。續明義錄諺解印役已始乎。國榮曰。今方始役云矣。上曰。件數定爲幾何。國榮曰。件數亦當稟定後。擧行矣。上曰。依續明義錄件數。只三百卷印出事。分付。可也。國榮曰。外方頒賜。此數中亦可爲之乎。上曰。此數中。當爲分排矣。上曰。明日改題主時刻何時。國榮曰。午初云矣。上曰。明日擧行節次甚多。預令都監堂郞着實看撿。毋爲臨時失措之弊事。令政院分付都監命。讀諸道狀啓。國榮讀奏。命書判付。命退去。諸臣以次出。
정조 2년
戊戌四月十八日二更三點。上御誠正閣。左副承旨入侍時。左副承旨李普行。記事官鄭東浚徐龍輔金勉柱。以次進伏訖。上曰。奉審永祐園則改莎草。已爲始役乎。普行曰。姑不始役矣。上曰。明日徽寧殿上冊寶時則以辰時。改題主時則以午時磨鍊以入。而辰時出主。以待午時。時刻差久。事甚未安。且題主時。多有節次。易近申時。出宮時刻則以卯初入之。上冊寶以辰初爲之。而上冊寶別無時刻之久。改題主亦於辰時兼行。爲好。禮房旣親承下敎。不必更入時刻單子。以此擧行。可也。上曰。玉堂持惠慶宮章服慱考入侍。賤臣承命而出。與修撰嚴思晩南鶴聞偕入進伏。上曰。已爲考出乎。思晩曰。已爲慱考。而只有慱考之命。故爲草記送于尙衣院矣。上曰。考諸何冊乎。思晩曰。考諸明史及續五禮儀矣。仍命玉堂先退。上曰。以今番都監事言之。不成貌樣。蓋都監之設。亦甚沒緊。雖非都監。戶禮工三曹足矣。普行曰。近見都監之擧行。殊極寒心。前例之班班可考者。爲其堂郞者。皆茫然不知。而及自上下敎之後。始乃擧行。綱領所在。亦甚可駭矣。上曰。承旨新經方伯。可知外方之事。至以全羅道言之。穀簿在在枵然云。果何如。普行曰。穀簿之減縮。非但舊逋之漸多。蕩減及停捧之弊。亦甚不少矣。上曰。停捧之令。若下於十二月。則遠近皆隨聞日停捧乎。普行曰。然矣。上曰。自近及遠。亦果好矣。而停捧之或先或後。亦甚顯殊。且欲永定停捧之日字。遵而行之。則小民輩。只待停捧之日字。決無輸納之理。此亦不可成之事也。普行曰。自有停捧令之後。雖稍實之民。亦待停捧之令。而皆不輸納。停捧之弊。亦甚不少矣。上曰。以今番防船事見之。濫斫之弊。不聞可知。全羅道則。果何如。普行曰。臣於巡宣之路歷見。則無非赭山。不出數年。戰兵船及漕船。將無可造之材。此亦非細慮也。上曰。今日毋過五十株之傳敎。猶賢於已乎。普行曰。雖有傳敎。惟在於在下奉行之勤否。而若各別申飭。則似可少愈矣。上曰。宮房之收稅。自戶曹收稅之後。民間之弊。少愈云乎。普行曰。自宮房收稅之時。民不堪苦矣。今則大爲省弊云矣。上曰。自戶曹受給之後。又生弊於宮房云。雖以大小輕重言之。與其小民之受弊。寧爲宮房之受弊矣。普行曰。聖敎誠至當矣。上曰。均役廳。漸至難保之境云。誠可悶矣。古者民有二匹之役。而自出均役之後。又出選武及結錢。各樣名色。實無異於二匹之役矣。均役之設。雖出於先大王聖意。而以今見之。漸生弊端。實爲悶切矣。至以三年糧言之。不過壬辰年後一時權宜之制。而因循至今。此亦朝家之欠典也。普行曰。聖敎誠至當矣。上曰。八道守令。至於三百餘人之多。而實難邑邑擇人。若得人任之方面。則庶可紓憂。而目今人才藐然。治化難期。每中夜思之。不覺寒心。非不欲一番振刷。而予之此心。亦易消磨。心常警懼矣。普行曰。人主一心。卽萬化之原。伏願益懋聖學焉。上曰。一心萬化原云者。誠切實矣。上命讀公忠道狀啓訖。仍命退。承史以次退出。
정조 2년
行都承旨洪國榮藥院直。行左承旨鄭民始坐。右承旨徐有防坐。左副承旨李普行坐。右副承旨李鎭衡坐直。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
以備忘記。傳于申應顯曰。將臣令箭。不過用於本營行伍間而已。初不敢指揮於闕內軍兵。而至於宿衛所。以統察宿衛軍兵之致。因傳敎特賜別造令箭。而命刻宿衛字。卽重其事之意也。則今聞兵房言。俄於殿庭。用龍虎營令箭云。兵判之事。雖是昧例之故。而把門甲士之聽從。極甚駭然矣。然又更思。猶是令前事。姑勿論罪。此後申飭各營。俾勿混雜。若此不已。則闕內用將臣之令箭。爲前例矣。誠有難言之後弊。又安有重宿衛之意乎。以此該營知悉。載之故事。仍令各軍門及宿衛所知悉。
정조 2년
以文臣朔試射試官望單子。傳于申應顯曰。置之。
정조 2년
申應顯啓曰。明日次對。兩司無進參之員。除在外未署經外。未肅拜呈告人員。竝待開門牌招。何如。傳曰。允。
정조 2년
又以都摠府言啓曰。今日入直內三廳武兼禁軍及軍兵等。當爲中日習試。而徽寧殿追上徽號改題主親祭相値。不得爲之之意。敢啓。傳曰。知道。
정조 2년
又以備邊司言啓曰。安眠島未及裝運之材。自備局。從便區處。以補公用後草記事。命下矣。卽今未裝運餘材之數。姑不知必爲幾何。分付帥臣。勿爲上送。其中可合於船材者。使之補用於防兵船改造之役。恐似得宜。論理狀聞後。擧行之意。分付該水使處。何如。傳曰。允。
정조 2년
戊戌四月十九日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。朝賀班次習儀。今日當爲之乎。國榮曰。大駕還內後。當卽擧行矣。上曰。習儀時。兵房雖着撿。初行之日。想難如儀整齊。卿與鹵簿使。指揮排立。毋使正日雜亂。可也。國榮曰。當依下敎爲之矣。上曰。承史詣閤。侍衛整齊。命退去。諸臣以次出。
정조 2년
戊戌四月十九日卯時。上詣徽寧殿。上冊寶改題主親祭入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次侍立。上具翼善冠淺淡圓領袍。乘輿出仁化門。由明政門。詣徽寧殿門外。降輿入幕次。少間。左通禮啓請出次。上詣板位。左通禮啓請四拜興平身。上四拜興平身。入殿內奉審訖。還詣幕次。上曰。都監都提調及堂上入侍。賤臣承命而出。與都監都提調徐命善。堂上洪樂性。偕入進伏。上曰。辰時上冊寶時當出主。而改題主時刻則爲午時。故辰時出主。以待午時。甚爲未安。昨有辰時上冊寶。兼行改題主之敎矣。以此擧行。可也。命善曰。臣等之意。亦以爲辰時上冊寶。午時改題主。時刻相去太遲。故辰時兼行則似好云矣。今此下敎。誠好矣。上命退。少間。左通禮啓請出次。上詣板位。左通禮啓請四拜興平身。上四拜興平身。左右通禮導詣致詞位北向立。代致詞官陞自東階。詣神座前北向跪。致詞訖。左右通禮詣神座前北向跪。都監堂郞捧冊寶。置于案上。捧冊官以冊函。跪授國榮。國榮跪受進于上。上受之以授國榮。國榮跪受置於案。捧寶官以寶盝。跪授普行。普行跪受進于上。上受之以授普行。普行跪受置于案。捧冊官開函展冊。讀冊官李在學跪讀冊。捧冊以冊還置於函。捧寶官開盝擧寶。讀寶官沈有鎭跪讀寶。捧寶官還置於盝。左通禮啓請俯伏興平身。上俯伏興平身。上還詣殿外北向立。上曰。宮闈令。當以二人磨鍊。而只一人云。誠極駭然。宮闈令一人。更卽定出。可也。上曰。殿內甚昏黑。西邊夾室。去其障子。以通明色。題主於夾室。可也。仍命殿司去西邊障子。以通殿內。少間。題主官浴主官宮闈令殿司入。就盥洗位。盥洗訖。引詣卓前。東西向立。宮闈令捧神主匱安於卓。開匱捧出神主。大祝宮闈令刮磨前題拭以巾。臥置于卓。題主官尹昉題主。題主訖。光漆重摸之。題主官俯伏興退。宮闈令捧神主納于匱。安於座上。還詣幄次。少間。贊禮啓請出次。上詣板位。贊禮啓請四拜興平身。上四拜興平身訖。贊禮導詣盥洗位。民始捧水。應顯承水。國榮進巾。鎭衡受巾。贊禮導詣樽所西向立。有防擧瓚。普行酌鬯。贊禮導詣神位前北向跪。國榮捧香。鎭衡捧爐。上三上香。上執瓚灌地。民始捧幣跪進。上受之以授鎭衡。鎭衡奠幣。上還詣樽所北向立。民始擧羃。鎭衡酌酒。上還詣香案前。民始進爵。上執爵獻爵。鎭衡授爵奠之。上俯伏興少退跪。大祝姜忱讀祝訖。上還詣板位北向立。亞獻官金尙喆。終獻官徐命善。行亞獻終獻禮如初獻禮。贊禮啓請四拜興平身。上四拜興平身。贊禮導詣望燎位北向立。贊禮啓請可燎。燎祝訖。贊禮導詣幄次。少間。上乘輿出建陽門。由仁政門。入仁和門內。降輿還內。諸臣以次退出。
정조 2년
戊戌四月十九日申時。上御誠正閣。軍士房承旨入侍時。行左承旨鄭民始。記事官鄭東浚徐龍輔金勉柱。以次進伏。上命讀各道狀啓。民始讀奏訖。又命讀金吾草記。民始讀奏訖。上命書判付。命書傳敎曰。朝賀時排立軍兵條。儀注則以爲承敎放仗。節目則以爲除標信解嚴。旣無一定之制。何不眩於擧行乎。此後朝賀。待標信解嚴。以遵承敎放仗之古例。大抵凡係陣列之事。毋論殿內外。鹵簿使專管知委。而至於解嚴軍兵。兵判元無主掌之事。排立軍兵。皆是內外各營入直衛士及禁旅別抄挾輦攔後等軍。皆管於宿衛所者也。解嚴標信則傳于宿衛大將。使之祗受。依動駕時例擧行事。分付宿衛所及兵曹。仍命退。承史以次退出。
정조 2년
戊戌四月十九日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱以次進伏訖。上曰。俄者。備忘已下敎。而兵判之用其令箭於闕內。是何駭擧。國榮曰。有急急指揮之事。故未及思量而用之云矣。上曰。其在重事體之道。初欲論罪。非但兵判昧例之致。且是令前。故特爲參酌矣。國榮曰。兵判率爾用其令箭。末乃覺悟。大段惶恐矣。上曰。以今日上號時觀之。禮曹儀註。全不成樣。祔廟時及陳賀及慈殿慈宮上號進號時儀注笏記凡節。各別詳審。毋如今日之錯雜事。分付禮房。命書傳敎曰。明日晝講爲之。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨徐有防坐。左副承旨李普行坐直。右副承旨李鎭衡坐。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
傳于李普行曰。下直守令水使留待。
정조 2년
李普行啓曰。孝明殿禫祭及祔太廟時。本院有考例擧行之事。實錄所去壬寅八月日記丙午十月日記壬子八月日記。姑爲輸來之意。敢啓。傳曰。知道。
정조 2년
傳于李普行曰。守令水使入侍。
정조 2년
以獻納朴在源。正言嚴思憲牌不進罷職傳旨。傳于鄭民始曰。只推。
정조 2년
以武臣殿講處所取稟。傳于李普行曰。以熙政堂爲之。
정조 2년
以雲寶劍望單子。傳于鄭民始曰。依昨日爲之。
정조 2년
李普行。以吏曹言啓曰。今此昭顯世子。愍懷嬪神主。埋安于昭顯墓時。分司書分兵曹堂郞。依節目口傳備擬以入之意。敢啓。傳曰。知道。
정조 2년
吏曹口傳政事。以姜世晃爲分兵曹參議。徐懿大爲分兵曹正郞。金履厚爲分司書。
정조 2년
鄭民始。以兵曹言啓曰。今月二十二日昭顯世子。愍懷嬪神主祧遷埋安時陪衛。分都摠府堂上郞廳。分翊衛。依禮曹節目。口傳備擬以入之意。敢啓。傳曰。知道。
정조 2년
兵曹口傳政事。以李廷壽爲分摠管。李鎭邦爲都事。尹勉遠爲分翊衛。
정조 2년
李普行祔廟都監郞廳。以都提調意言啓曰。今日臣等。進詣宗廟。神欌神榻冊欌寶欌床卓諸具。排設于第十三室第十四室。新造祭器。亦爲陪進之意。敢啓。傳曰。知道。
정조 2년
又以禮曹言啓曰。昭顯廟位主埋安吉日。更爲推擇事。命下矣。卽令日官推擇。則昭顯廟神主埋安。今四月二十二日卯時。二十五日卯時俱吉。愍懷嬪神主埋安。二十二日午時。二十五日午時俱吉云。以何日時定行乎。敢稟。傳曰。二十二日爲定事。分付。
정조 2년
鄭民始。以備邊司言啓曰。慶尙右兵使李長爀。以其病情甚重。連呈辭狀。不可一向强迫。今姑許遞。何如。傳曰。允。
정조 2년
李普行。以吏曹言啓曰。慶基殿參奉李和甫。除拜後。過限未上來。依例改差。何如。傳曰。允。
정조 2년
又以弘文館言啓曰。本館上番副校理臣沈有鎭。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
鄭民始。以兵曹言啓曰。今四月二十一日。武臣賓廳講書日次。而親臨專經武臣殿講相値。不得爲之之意。敢啓。傳曰。知道。
정조 2년
李普行。以兵曹言啓曰。卽接南所衛將牒報則直所前中柳木一株。今日因風折傷顚仆云。令該所斫去之意。敢啓。傳曰。知道。
정조 2년
又以義禁府言啓曰。在謫遭親喪者。許令給暇歸葬。過三月後還發配所。載在法典矣。全羅道羅州牧黑山島定配罪人李普溫。今三月十九日遭父喪云。依法典給由。過葬後還發配所。何如。傳曰。知道。
정조 2년
又以義禁府言啓曰。出身崔宗恒。今月十三日初更量。犯夜。而因二所巡廳啓辭拿囚矣。崔宗恒。依例隨更數決杖十度。放送之意。敢啓。傳曰。知道。
정조 2년
又以禮曹言啓曰。昭顯廟神主奉詣墓所時。以腰轝代用事。稟定矣。聞德應坊。有舊件神轝一坐云。以此取用之意。敢啓。傳曰。知道。
정조 2년
鄭民始。以兵曹言啓曰。卽伏見北兵使徐有大今春巡操後。各邑鎭堡軍兵試射放。中不中及軍器執頉啓本。則其所執頉。不過些少之物。而不卽修改。致有此執頉之擧。其在戎政。誠甚疎忽。當該守令邊將。竝推考警責。試射放居末邑鎭。常時不能鍊習之責。在所難免。一體推考。何如。傳曰。允。
정조 2년
右參贊金鍾秀疏曰。伏以臣之侍講春坊。於今十有餘年矣。仰覩睿學之高明。不覺寸心之激昂。殫竭愚鹵。披露狂妄。而輒蒙大度包容。虛襟采納。臣不幸。中陷大戾。自分枯死窮山。而乃殿下於嗣服之初。起臣痼癈之餘。驟加超擢。聖上終始眷眷於無似之一賤臣。恩至渥也。臣若徒占曠世之榮寵。而了無絲毫可以仰裨於國。則不惟臣內愧於心。天必殃臣。臣用是憂懼。不遑寧處。前後近密之地經筵之列。時效警咳之義。每仰翕受之盛。及至前月。筵中天語。特地溫諄。至擧春坊舊事。許令有懷無隱。臣於是。欽嘆榮耀。感極而涕。噫。士爲知己者死。雖敵以下尙然。況於君父乎。夫以我殿下不自滿暇之盛德。導之使言又如此。而臣若默而止乎。則是殿下不負臣而臣負殿下也。臣豈忍爲是哉。念臣方待罪經筵也。敢倣經筵故事之例。分列十八條目。編成一通冊子。薰沐手寫。仰備乙覽。蓋亦不外乎昔年冑筵之常談。近日前席之餘意也。倘殿下時賜覽觀。留神財擇。則此豈獨微臣之幸。實國家之幸也。恭惟。我殿下以不世出之姿。當大有爲之會。新化淸明。勵精圖理。書所謂命哲命歷年。此其時也。天意之眷顧方新。民心之蘄方方切。使此架漏牽補之世界。喫了一番整頓。不於此時而更待何時。嗚呼。歲月逾邁。如川流之不復返。萬一荏苒之頃。聖志日益衰倦。而世道遂無可爲。則豈不令志士。留恨於千秋哉。惟殿下。懋哉懋哉。臣本擬登筵袖進。而足疾方。末由自力。臣無任悚恨之至。答曰。省疏具悉。所進經筵故事比例十八條。可見卿眷眷衷曲。良庸嘆。其中數三條。尤皆切中予病處者。可不置之座右。以副卿愛君之誠乎。
정조 2년
戊戌四月二十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。朝賀班次圖有釐正處。姑勿頒布事。分付。上曰。今日次對有何稟處之事乎。國榮曰。廟堂別無稟處之事。而臣有數件事可以變通者。今日將出擧條矣。上曰。何事也。國榮曰。一則有薦騎士變通事也。一則故忠臣林慶業廟改建事也。上曰。有薦騎士將。何以變通耶。國榮曰。日前宣薦外。有薦出身等。來訴於臣。願屬兩營騎士。如內禁衛。作爲一番。欲爲疏通之階云。其言誠有意見。臣與諸將臣相議。則皆以爲便好云。臣將仰奏變通矣。上曰。此甚好矣。以此爲之。則積滯之出身。可能疏通矣。國榮曰。然矣。上曰。次對詣閤。命退去。諸臣以次出。
정조 2년
戊戌四月二十日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。內殿上號時女執事。都監使之敎習乎。國榮曰。醫女中擇其善聲者。方習講矣。上曰。然則內習儀。非久當爲之。而醫女輩尙不來敎內人。何故而然也。國榮曰。事當時時入來傳習。而尙今不爲。殊涉稽忽矣。上曰。令政院分付都監。卽令來敎內執事。可也。國榮曰。當嚴飭矣。上曰。武臣殿講。每多懸頉。事極駭然。國榮曰。臨講之時。多呈病親呈辭。故懸頉最多矣。上曰。備邊郞。每以劇務懸頉。殊甚怪訝。國榮曰。備邊郞回公役事。可謂劇務中最矣。實無習講之時。此則非謀避而然矣。上曰。此則似然矣。命退去。諸臣以次出。
정조 2년
戊戌四月二十日申時。上御誠正閣。水使守令入侍時。左副承旨李普行。記事官鄭東浚徐龍輔金勉柱。黃海水使李邦五。興陽縣監申禹相。以次進伏訖。上曰。水使進前。邦五進伏。上曰。今此除命。便同特簡。須盡鎭撫之方。以副此意也。仍命宣諭。普行讀宣諭訖。命先退。上曰。守令進前。禹相進伏。上下詢職姓名訖。上曰。興陽。便同弊邑云。須懋盡治也。仍命宣諭訖。命退。普行曰祔廟時當有親祭文及頒敎文。而大提學不爲承牌。莫重祭文。似有臨時苟艱之慮矣。上曰。明日更爲牌招。可也。仍命退。承史以次退出。
정조 2년
戊戌四月二十日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今日已言於大臣。而今日許多停啓。雖是曠蕩。隄防或慮解弛。是可爲悶。國榮曰。此不過支流之無所關係者。豈可因此而至於隄防之解弛乎。上曰。今則許多有薦出身。可有歸屬處矣。國榮曰。講成節目。遵而行之。則此爲疏通之大階梯也。實是公私兩便之道。誠爲多幸矣。命讀諸道狀啓。國榮讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始坐。右承旨徐有防坐直。左副承旨李普行坐。右副承旨李鎭衡坐直。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
李鎭衡啓曰。合辭方張之時。兩司無詣臺之員。除在外外。未肅拜呈告人員。竝卽牌招。何如。傳曰。允。
정조 2년
有政。吏批。行判書李重祜。參判徐浩修。參議李義翊進。右副承旨李鎭衡進。啓曰。大司憲。今當差出。而擬望之人乏少。承旨竝擬。何如。傳曰。允。以吳載純爲大司憲。洪明浩爲修撰。趙時俊爲刑曹參判。李晉圭爲刑曹參議。鄭衡臣爲直講。鄭志儉爲吏曹佐郞。黃景源爲藝文提學。金思善爲繕工假監役。李厚澤爲慶基殿參奉。李身晦爲鏡城判官。尹行晉爲宗廟令。李完基爲軍器僉正。許全爲軍器判官。卜台鎭兼春秋單付。
정조 2년
兵批。判書李徽之進。參判邊得讓病。參議尹師國病。參知丁範祖入直進。右承旨徐有防進。以鄭景瑞爲同知。鄭志儉爲文兼。金魯鎭爲副摠管。趙夢熊爲忠壯將。黃萬齡爲景福將。閔修益爲宣傳官。尹僖東爲慶尙右兵使。申興載爲森森坡萬戶。權擬爲訓鍊主簿。張鎭崇僉知單付。副護軍李長爀。副司直徐有慶趙英鎭。副司果洪采疇朴震彧。
정조 2년
傳于徐有防曰。右副承旨入侍。
정조 2년
徐有防。以兵曹言啓曰。今四月二十一日。丹陽居幼學辛宗述爲名人。自敦化西挾門入來。鳴申聞鼓。依定式。下該曹推問。何如。傳曰。允。
정조 2년
又以兵曹言啓曰。卽接西所衛將牒報。則曜金門。北邊宮墻。前日頹圮。把守處。今方改築。而其近處十步內一間許。今日又爲頹落云。令紫門監。爲先把子圍排。急速修築。而把守軍兵。依前例。以前把守。分排守直之意。分付。何如。傳曰。知道。
정조 2년
戊戌四月二十一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。續明義錄諺解。何日當爲進上乎。國榮曰。以監印郞廳之未出。姑未始役云矣。上曰。予忘未下敎矣。國榮曰。速爲差下然後。可卽擧行矣。上曰。承史詣閣。侍衛整齊。命退去。諸臣以次出。
정조 2년
戊戌四月二十一日辰時。上御熙政堂。專經武臣殿講入侍時。行都承旨洪國榮。行左承旨鄭民始。右承旨徐有防。左副承旨李普行。右副承旨李鎭衡。同副承旨申應顯。記事官柳孟養鄭東浚徐龍輔金勉柱。以次進伏訖。試官領中樞府事李溵。兵曹判書李徽之。行訓鍊都正李國賢。吏曹參議李義翊。宣傳官李長燁。行副司直鄭志儉。副校理沈有鎭。率講員行四拜禮訖。以次進伏。溵進前曰。聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。若何。上曰。一樣矣。上命進講。講員以次進講。上曰。每於殿講時。備邊郞。以無參講之前例。不爲進參。而旣無可據之例。則亦何可獨漏乎。其令追擧案以入。卽爲催促。上命書傳敎曰。秋曹之許久廢坐。委屬可悶。呈辭參議改差。政官牌招開政。重祜曰。本曹郞官。今日當差出。而擬望之人乏少。外任竝擬。何如。上曰。依爲之。出擧條重祜曰。卽見宗廟署牒報。則新除授令奇彦鼎。時在全羅道光州地。誓戒前萬無上來之期云。今姑改差。何如。上曰。依爲之。出擧條有防曰。事變假注書柳文養。講紙謄書之際。有做錯之失。推考。何如。上曰。依爲之。出擧條上曰。備邊郞待令乎。民始曰。皆待令云矣。上曰。其令進講。備邊郞李殷保等六員。以次進講畢。上曰。備邊郞。初旣不參講則似未及肄習。而能如是依樣。良可嘉矣。仍命退。諸臣以次退出。
정조 2년
戊戌四月二十一日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。慈慶堂塗排。聞已畢役。予將看審。卿與史官隨來。可也。上仍詣慈慶堂。內外看審後。仍御前退廳。命戶判戶郞進前。上謂具允鈺曰。自此堂營建之初。卿效勞多矣。今者塗排及鋪陳。皆極精緻。甚是欣幸。慈宮所下饌物。略有之。卿與郞廳分嘗。可也。少間。上謂允鈺曰。景福殿年前已修理。今則別無改修處乎。允鈺對曰。年前修理後。尙未看審。未知其可改與否矣。上曰。予當親往看審。卿與郞廳隨來。可也。上仍詣景福殿。承史及戶曹堂郞隨之。上看審訖。下敎曰。丹靑雖或有渝色處。略略添彩。則無異新修。至於塗排鋪陳。當爲新備。自明日始役。可也。上還內。諸臣遂退出。
정조 2년
戊戌四月二十一日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。武臣講全不成樣。前後申飭。非止一再。而不勤講習。尙無其效。如此而何以知用兵之道。何以得智略之士乎。良可寒心。國榮曰。近來武弁。全不留意於兵法。在朝而未嘗與論於用兵之術。在家而未嘗着力於兵家之書。脫有緩急。實無所恃。誠非細憂矣。上曰。非但講書之無足可觀。至於弓馬之藝。果無超等之人。此亦寒心矣。國榮曰。超等之才。固難易得。而近來年少武弁中。絶無善射者。至有試射時才落者。亦甚駭然矣。上曰。軍門則稍勝乎。國榮曰。軍門則射講。逐朔着實爲之。故頗成貌樣矣。命讀諸道狀啓。國榮讀奏。命書判付。命退去。諸臣以次出。
정조 2년
戊戌四月二十一日初更三點。上御誠正閣。右副承旨入侍時。右副承旨李鎭衡。記事官鄭東浚徐龍輔金勉柱。以次進伏訖。上命讀各道狀啓。又命讀刑曹公事及兵曹草記。鎭衡讀奏訖。命書判付。仍命退。承史以次退出。
정조 2년
行都承旨洪國榮藥院直。行左承旨鄭民始病。右承旨徐有防坐。左副承旨李普行坐直。右副承旨李鎭衡坐直。同副承旨申應顯坐。注書柳孟養藥院直鄭東浚仕直。事變假注書柳文養仕。
정조 2년
徐有防。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 2년
又啓曰。同副承旨申應顯。今日不爲仕進。卽爲牌招。何如。傳曰。允。
정조 2년
以大司諫李秉模。執義李謙彬。司諫朴天衡。獻納朴在源。持平洪履健姜彝正。正言嚴思憲洪文泳牌不進罷職傳旨。傳于李鎭衡曰。只推。
정조 2년
李鎭衡啓曰。合辭方張之時。兩司無詣臺之員。大司諫李秉模。司諫朴天衡。獻納朴在源。正言嚴思憲洪文泳。執義李謙彬。持平洪履健姜彝正。旣有只推之命。竝卽牌招。大司憲吳載純。一體牌招。何如。傳曰。允。
정조 2년
又以訓鍊都監言啓曰。反庫御史査治時。前萬戶孫世大。太白山城小米價八百兩。敢於反閱命下後二十四日。潛納於甲冑所而現捉直招。其潛納私手標。亦爲現納。而渠之所供內。亦知潛納之罪。懇乞於該所書員韓景辰。以三月前來納樣。欲成手標之情節。渠旣吐實。則此人奸狀。萬萬巧惡。松都居前萬戶姜德文。良人張宗瑀。京居閑良張景翼三人等。三邑價布。昨冬外受。至今不納。亦爲現發於反庫時。至登繡啓。三人等。今纔以錢代木畢納。當初外受不納之罪。不可不嚴治。而右人等。旣非營屬。則臣營。不敢擅便。列錄罪名。玆以敢啓。傳曰。知道。
정조 2년
又以訓鍊都監言啓曰。前武藝別監黃壽海姜德輝等。安徐事。命下矣。右部右司後哨大兵降定之役。卽爲頉下之意。敢啓。傳曰。知道。
정조 2년
戊戌四月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今則稅船。盡爲到泊乎。國榮曰。幾盡到泊云矣。上曰。昨年則無一臭載之患矣。今年則二隻破船云。朝家之所失。雖不大段。艱辛徵捧於窮民。至於沈海之境。甚爲可惜也。國榮曰。當此經用苟艱之時。二隻所載之失。誠爲不小。於國於民。俱爲不幸矣。上曰。聞船漢。多數偸食。初爲和水。末乃故破云。臭載之事。未必不由於此也。國榮曰。凡係破船。不必盡是故破。而亦不無此弊矣。上曰。差備別監及武藝別監易服次。當自戶曹題給。而其數甚夥然矣。國榮曰然矣。上曰。分付戶曹。參酌磨鍊題給。毋爲過濫。好矣。國榮曰。當依下敎。分付矣。命退去。諸臣以次出。
정조 2년
戊戌四月二十二日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢以次進伏訖。絢奉湯劑進前。上進御。國榮曰。聞吉州前牧使宋載岳。以將校之不善譏察。決杖十三。因此致死。故其子二人。待牧使之上京。要於路以椎擊之。賴左右之力。宋載岳則僅免傷害。而衣冠則盡裂破云。此是大變矣。上曰。因官事決杖而至於死。則爲其子者。雖至冤。初何有報讎之擧乎。誠極痛駭。國榮曰。因官事杖死者。欲爲報仇之計。則爲官長者。安能措其手足乎。上曰。此則法當死矣。國榮曰。然矣。上曰。邊民本自獰猂。此等之事。自前比比有之。誠爲可悶。國榮曰。北道絶遠。王化未能均沾。故民俗尙多頑獰。敢作凶獰之擧。極可憂悶矣。上曰。北俗尙武。故文化不足。專不知親上之義。故每有如此之變矣。國榮曰。聖敎誠然矣。命退去。諸臣以次出。
정조 2년
戊戌四月二十二日戌時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。景福殿修理。今日幾何爲之云乎。國榮曰。今日始役。故只爲若干塗排云矣。上曰。此乃璿源殿至近之地。工匠市丁輩之多數出入。甚爲未安。速速爲之之意。分付戶判。可也。國榮曰。當依下敎。分付。而修理處甚浩大。一兩日內。固難畢役矣。上曰。卽見訓局草記。則價布外受錢。太白山城小米價。盡爲捧納。此外未捧者。亦爲幾何。國榮曰。聞訓將言則此外未捧。幾爲數三萬兩云矣。上曰。皆可有指徵處耶。國榮曰。略有可捧者。而擧皆指徵無處。故訓將與郞廳。方日日督徵。而此後難免徵族之境云矣。命讀諸道啓本。國榮讀奏。命書判付。命退去。諸臣以次出。
정조 2년
行都承旨洪國榮藥院直。行左承旨鄭民始病。右承旨徐有防坐直。左副承旨李普行坐。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
以大司諫李秉模。司諫朴天衡。獻納朴在源。正言嚴思憲洪文泳。執義李謙彬。持平姜彝正洪履健等。牌不進罷職傳旨。傳于申應顯曰。只推。
정조 2년
傳于申應顯曰。永寧殿祭享。何等重也。而況今番與親祭無異。則堂上執禮不能擇差。以老病人苟塡。典祀官亦以典籍差之。今夜誓戒前。卽爲另擇改塡事。分付。
정조 2년
濟州防禦使黃彦狀啓。二月令薦新進上靑橘闕封事。傳于申應顯曰。勿待罪事。回諭。
정조 2년
申應顯。以御營廳言啓曰。本廳字內惠化門。南邊駝駱山近處體城新築處女墻。亦已畢築之意。敢啓。傳曰。知道。
정조 2년
又以弘文館言啓曰。本館上番副應敎臣李在學。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
戊戌四月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今番許多祭官。雖難分排塡差。而永寧殿祭官。全不擇差。或以老病之人微末之官。苟然充數。該曹之不能審愼。極涉未安矣。國榮曰。親祭祭官。艱辛擇塡。故似未及照察於他祭官矣。上曰。今番無異親祭則祭官。豈可差等乎。國榮曰。今番祔廟時。大駕詣太廟。經夜時御幕次乎。入齋室乎。上曰。考見前例則列聖朝。或有入御齋室時。而先王朝御幕次經夜。予亦將入幕次矣。命退去。諸臣以次出。
정조 2년
戊戌四月二十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。濟州靑橘之闕封。近年來初也。進上闕封。亦何害之有。而廟宮薦新之闕。極甚未安。國榮曰。聞昨年橘屬極貴。若干摘置者。已盡於冬節進上。故歲後則連爲闕封云矣。上曰。洪忠水營運來之木。用於何處乎。國榮曰。今無可用處。故戶曹捧置云矣。上曰。徒費民力。又破防船。材無可用處。當初斫來之計。極涉率爾矣。國榮曰。數多材木之不稟斫來。當初不能商量之致。運來之木。旣置戶曹。則前頭豈無可用處乎。命退去。諸臣以次出。
정조 2년
行都承旨洪國榮藥院直。行左承旨鄭民始坐直。右承旨徐有防坐。左副承旨李普行坐。右副承旨李鎭衡坐。同副承旨申應顯坐直。注書柳孟養藥院直鄭東浚仕直。事變假注書柳文養仕。
정조 2년
申應顯啓曰。判尹金華鎭。除拜後過三日不爲出肅。依定式推考警責。仍卽牌招察任。何如。傳曰。允。
정조 2년
申應顯。以弘文館言啓曰。本館下番修撰臣姜忱。以惠慶宮進號時差備官。今日初度習儀。晝仕出去之意。敢啓。傳曰。知道。
정조 2년
戊戌四月二十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。誓戒己過。而永寧殿獻官單子。尙不入啓。何故而然也。國榮曰。誓戒前當爲入啓。而至今不爲入啓。極甚稽忽矣。上曰。卽見三南雨澤狀啓。則湖南雨澤。果爲周洽。而湖西嶺南。尙未得大霈。故麥農已判歉。而移秧尙不擧論云。連凶之餘。民事誠爲哀憐。國榮曰。畿內麥農。亦未免凶歉云。連歲飢荒。國計民憂。去益罔涯。誠甚可悶矣。命退去。諸臣以次出。
정조 2년
戊戌四月二十四日酉時。上御誠正閣。坐直承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。予讀孟子書。至王者之民皞皞如也之句。反復詠歎。有味乎聖人之言也。是以凡於做治。每以政懋寬大。俗尙仁厚爲心。又自語曰。一民之不獲時。予之辜也。苟存心於於變。則龍蛇之化赤子。胡越之爲一家。不過造次間事也。故於治逆之際。雖有振古所無之凶。而殱彼元惡。縱厥脅從。必啓自新之路。俾圖革心之方者。斷斷此心。庶幾屋漏之所知也。雖以近日事言之。三司懲討之啓。不下幾十則安知無脅從之類乎。且念討一人而繋一人。愁菀者果幾人。討之者雖甚容易。受之者其心亦果何如哉。然則其眡皞皞之世。豈無相反者乎。所以求生於必死之中。臺啓則亟停爲批。筵席則疏釋爲敎。蓋欲若此然後。輕罪可以滌瑕。而重犯愈益嚴防。使義理固而專於懲討。人心定而冀其遷善也。日前賓筵。兩司果然有數三人停啓之擧。臺臣誠可謂知所緩急也。予之嘉尙者亦在是也。雖然天下事。每多偏廢。易致此重彼輕此緩彼急之歎。矧今世道卑下。人心陷溺。其能適中斯兩者之間。果以停啓。爲嚴於發啓。而以匪辟。爲重於置辟乎。予之過慮。恐不如是也。萬有一近似於所慮。則予之前此辛勤從寬之意。不幾歸於虛地乎。大抵目今義理。辨之不難。世道之滄桑。厥已久矣。一轉而有厚麟焉。再轉而有恒簡焉。迄于昨秋。逆簡之一門長幼曁妻妾婢僕。以至故吏門生。湊成一團。作逆三塗。爲謀極叵測矣。非特國乘之所未有。抑亦載籍之所未聞也。凡我臣子者。匪可待手携面命而後。始可嚴討者也。推以事理。環東土含生之倫者。庶幾擧懷食肉之思。故苟非出於昨秋範能輩招者。則不可以前日之知面。便歸範能之黨矣。上之所以惟輕者此也。下之所以停啓者亦此也。皆出於益明忠逆之意也。在朝之人。庶無不知也。今予之更此申申者。意在明之又明。期底悠久也。到今居臺地者。宜念斯義。而近者合啓及前啓。許久曠闕。鎭日出牌。以不進爲事。茶時監察之留門。徒擾丙枕。違牌臺諫之傳旨。疲於酬應。固知今日臺臣。匪忽於懲討。而坐在任惰之咎。無所逃矣。近日牌不進兩司諸臺。一竝推考。職在論思。匪徒不規。又從而不言。含糊之失。不可無警。行公諸玉堂。亦爲推考。旣無情勢。又無所據。除拜多日。無意出肅。其所溺職。有甚於他臺。大司憲吳載純。爲先從重推考。上曰。日昨數三停啓之臺臣。可謂知懲討之緩急。然輕罪旣赦之後則。重罪愈益嚴防。使忠逆分而義理固。可也。近者。臺啓無端久闕。殊極駭然矣。民始曰。輕罪旣是疏釋。則益嚴隄防。使義理益明可也。而近者諸臺。日事違牌。誠爲未安矣。上命退。承史以次退出。
정조 2년
李普行啓曰。卽者。應敎林蓍喆。修撰姜忱。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 2년
申應顯啓曰。合辭方張之時。兩司無詣臺之員。昨日違牌諸臺。旣有只推之命。竝卽牌招。大司憲吳載純。一體牌招。何如。傳曰。允。
정조 2년
又啓曰。孝明殿禫祭祔太廟親祭祭文及頒敎文。當前期製進。大提學徐命膺。待明朝牌招。何如。傳曰。允。
정조 2년
以應敎林蓍喆。修撰姜忱等牌不進罷職傳旨。傳于申應顯曰。只推。
정조 2년
申應顯啓曰。玉堂上下番俱空。事甚未安。應敎林蓍喆。修撰姜忱。旣有只推之命。卽爲牌招入直。何如。傳曰。允。
정조 2년
以專經武臣不通人禁推傳旨。傳于李鎭衡曰。分揀。
정조 2년
申應顯啓曰。玉堂上下番俱空。事甚未安。副應敎李在學。校理李儒慶嚴思晩。副校理黃昇源沈有鎭。修撰洪明浩。副修撰金憙南鶴聞。竝卽牌招。以爲推移入直之地。何如。傳曰。允。
정조 2년
傳于申應顯曰。右副承旨入侍。
정조 2년
李普行啓曰。大提學徐命膺牌不進推考傳旨。今方捧入。而如是違牌。莫重親祭祭文及頒敎文。不爲製進。事甚未安。待明朝牌招。使之製進。何如。傳曰。允。
정조 2년
以平安監司洪樂純狀啓。肅川等官居船人金素福等渰死囕死事。傳于李鎭衡曰。令本道恤典擧行。
정조 2년
申應顯以司諫院言啓曰。新除授正言臣洪文泳。除拜已久。尙未署經。臺諫署經。備三員爲之者。自是古例。而獻納臣朴在源。正言臣嚴思憲。俱以未肅拜。只有大司諫臣李秉模。司諫臣朴天衡。在前如此之時。亦有二員開坐。啓請署經之規。今亦依此例開坐署經之意。敢啓。傳曰。依啓。
정조 2년
又以兵曹言啓曰。來五六月當上番騎兵二百五十名。本曹點考時。二百四十八名。無頉逢點。而其中全羅道南原府騎兵二名。初不上送。以致闕點之擧。事極駭然。其在懲後之道。不可無飭。該邑守令。緘辭從重推考。本道兵使。亦難免不能檢飭之失。推考警責。闕軍二名。卽爲上送之意。分付。何如。傳曰。允。
정조 2년
大司憲吳載純啓曰。臣姿識魯劣。言議骪骳。雖閑司漫職。猶懼不稱。況此淸朝耳目之任乎。至於風憲長官。地望自別。尤非如臣者。所可冒據。而都憲除命。遽下夢想之外。噫。當此合辭方張之時。府院之數三停啓。雖出惟輕之意。元惡大慝之亟加顯勠。益不容少緩。則凡在臺閣之列者。固當沫血張膽。鎭日詣臺。以伸沐浴之義。而第臣曾於兩司諸任。一無踐歷。而遽然躐叨於長席。決非無似賤品。可以堪承。惝怳踧踖。靡所措躬。頃年違傲。至被譴罷。誠出於此則今亦不敢爲肆然冒膺之計。坐違嚴召。方切兢惶。卽伏見傳敎下者。誨責備至。辭旨切嚴。至有其所溺職有甚他臺之敎。臣益不勝伏地惶懍隕越罔措之至。此莫非臣昏劣鈍滯。自速重戾之致。急於辭避。雖不免冒沒出肅。而揆以臺體。其何敢一刻仍冒於臺次乎。請命遞斥臣職。答曰勿辭。亦勿退待。
정조 2년
正言嚴思憲疏曰。伏以。臣才識空疎。最居人下。淸朝臺閣之選。固難擬議。而當初通之際。銓堂以未及與聞。至有疏陳之擧。同時通擬之人。俱以是引義辭遞。則在臣廉防。宜無異同。臺端一步。便成鐵限。昨冬憲職之除。適在於鄕廬縮伏之際。未及登途。旋蒙恩遞。私心兢惶。歷月靡措。乃者薇垣除命。又下於夢想之外。臣於是。惝怳感激。誠不意誤恩之若是便蕃也。方今日月中天。化理淸明。萬物咸覩。百度惟貞。凡在執事之末者。莫不竭蹶奔走。以效螢爝之裨。則臣於此時。豈不欲章皇出肅。一登文陛。以伸瞻覲之誠也哉。臣區區私義。終不可以除旨之屢下。時月之稍久。而夤緣冒膺也決矣。積違召命。例勘尙靳。大禮日近。跛躄皆起。而情勢蹙。蠢動無路。臣罪至此。尤難自容。玆不得不冒瀆宸嚴。略暴情實。伏乞聖慈。俯垂鑑諒。亟賜遞改。以安微分焉。臣旣不以言官自居。則豈敢爲出言論事之計。而義重沐浴。事關目下。玆敢略此贅陳焉。日昨府院諸啓中。稍涉輕疑者。竝命亟停而停之。此雖出於大聖人寧失不經之意。而第伏念律有重輕。施有前後。雖以聖后欽恤之政。天吏咸新之德。罪疑惟輕之典。必在怙終賊刑之後。殱厥巨魁之律。必居於脅從罔治之先。而今以輕者而旣停。重者姑晏如。疑者而己貰。其無疑者猶自在。其於輕重先後之義。果何如哉。噫。以窮凶極惡而尙今偃息於城闉。以龜柱之大憝巨慝而亦得容貸於覆載。臣愚死罪。不敢知殿下之所以靳持者何也。容忍者何也。若以私恩也。則罪惡通天。屬籍已絶。若以公議也。則國人齊憤。斬剮猶輕。此而不誅。則其何以懼亂賊而鎭人心哉。至若相福之妖惡。瑩中之陰凶。旣有合辭之臚列。則典刑之誅。在所難逭。今旣以疑者輕者而停之。則元惡顯戮之典。尤不容少緩。伏願殿下。廓揮乾斷。亟從三司之請。俾王章伸而國是定焉。答曰。省疏具悉。處分意有在。爾其勿辭察職。
정조 2년
判尹金華鎭疏曰。伏以臣日昨筵中。伏承京兆寵擢之命。實是萬萬意想之所不到。章皇下殿。惝怳驚惑。莫省其何爲而有此敎也。顧今重華御極。如日方升。一初淬礪。百度鼎新。此何等千載不可逢之嘉會。政宜九官濟濟。以盡日贊之效。書云官不必備。惟其人。此時官人。雖下大夫。猶不可苟焉。況八座峻秩。尤豈人人所可濫竽。而乃殿下不少難愼。猝然加之於千不似萬不堪之臣身。聖主嚬笑之愛。朝家名實之核。寧有是哉。念臣文質無當。才識空疎。歷試內外。蔑無不稱。秪緣臣祖臣父。偏荷先朝特達之知。俱躋卿班。受恩罔極。知臣之無能爲役。而猶且輥到宰列者。莫非以先之故。矧今追提往事。恩敎鄭重。前席承聆。益追先帝報陛下。昔人所悲。糜身粉骨。不足仰酬。綿力薄質。將何自效。而今若感激不虞之眷。冒沒匪分之職。終致僨誤。自速狼狽。則非但貽殿下則哲之累。亦將添一身忝先之罪。其於公私。何補哉。晉秩之無名。謬恩之不衷。宜有司直之論。而側聽有日。迄玆無聞。坐違天牌。冞增惶悚。玆不得不披瀝肝血。冒瀆崇聽。伏乞聖慈。天地父母。察臣言之非出飾讓。諒臣情之有難强迫。亟命還收臣新授職秩。以重公器。以安私分。不勝幸甚。答曰。省疏具悉。陞擢。非爲卿。勿辭察職。
정조 2년
戊戌四月二十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。大提學牌招啓辭尙未下。故頒敎文及當室祭文。尙不得製出。事將窘迫矣。上曰。予忘未下矣。仍命中使允下。上曰。惠慶宮所御服色。弘文館。已考出可據之例乎。國榮曰。今方考出。而尙未得可據者云矣。上曰。將待慱考草記下敎。而紫色黑色紅色藍色。各有用處。亦多拘礙。而惟天靑一色。最爲合當。以此爲定。好矣。國榮曰。曾聞天靑色。卽是東朝服色云。或無相礙之事乎。上曰。天靑本是東朝服色。而一自紫色定製後。今無用處。此則似無所礙矣。國榮曰。然則以此爲之。則誠好矣。命退去。諸臣以次出。
정조 2년
戊戌四月二十五日二更三點。上御誠正閣。右副承旨入侍時。右副承旨李鎭衡。記事官鄭東浚徐龍輔金勉柱。以次進伏訖。上曰。雖値日暮。合啓之不得姑停。卽是古例。而以昨年鞫坐時侵夜姑停。引以爲例。因循至今。已極駭然。而以今日該房之事言之。牌招啓辭旣下之後。卽當出牌。而不此之爲。遽以姑停之謬例。引以爲例。以待明朝出牌爲稟。矇然之失。在所難免耳。鎭衡曰。合啓何等嚴重。則日暮姑停。已是謬例。今日該房之事。亦未免做錯之失矣。上命書傳敎曰。合啓之不得日暮姑停。卽三百年成憲也。是以合啓時。則臺諫差出。雖在日暮後。若非三更前。則倂請牌招。亦是推考房古事也。至於三更後。則院規微稟而例不得出牌故也。今因推考房啓辭。始知近者亦於合啓書出。有日暮姑停之例矣。聞是創自昨秋鞫坐侵夜日云。而其時設有特敎。係是無例。則職在臺臣。爭難可也。否則亦以合啓。焉敢任自姑停乎。其時之該房及三司。俱有所失。而伊後諸臺。亦難免循訛之責矣。然而前後許多臺臣。有難一倂罷削。事係非細。則亦不可以問備薄警懲勵。雖不處分。此後則復勿如前事。該房知悉。亦令嚴飭三司。上命退。承史以次退出。
정조 2년
行都承旨洪國榮藥院直。行左承旨鄭民始坐。右承旨徐有防坐。左副承旨李普行坐直。右副承旨李鎭衡坐直。同副承旨申應顯坐。注書柳孟養藥院直鄭東浚仕直。事變假注書柳文養病。
정조 2년
以獻納朴在源。正言嚴思憲等牌不進罷職傳旨。傳于李鎭衡曰。只推。
정조 2년
以備忘記。傳于李普行曰。連日牌招。徒損紀綱。當初處分。亦覺太輕。大提學徐命膺罷職。
정조 2년
又傳于曰。應製文字體重。大提學旣已處分。藝文提學黃景源。卽爲牌招。使之製進。